Folketing
2010-05-04

Vi tror faktisk, at det giver mennesker de bedste muligheder for et godt liv. Vi er også fuldstændig overbevist om, at det danske samfund jo ikke havde haft det velfærdsniveau, som det har i dag, hvis ikke det havde været sådan, at vi havde den fri bevægelighed. Det betyder selvfølgelig også, at der er fri bevægelighed for kriminelle. Det har der nu også været før i tiden. Det vil sige, at der selvfølgelig, når der er åbne grænser, skal sættes ind for at bekæmpe kriminaliteten. Derfor er Det Radikale Venstre også tilhængere af et internationalt retssystem, og vi er også tilhængere af et internationalt politisamarbejde. Vi tror, at det er den eneste mulighed, vi har, for at bekæmpe kriminelle i en international verden. Derfor er vi også klart tilhængere af Schengensamarbejdet, som jo netop har de overordnede formål, som vi taler om, nemlig at der skal etableres fri bevægelighed for personer og en styrkelse af indsatsen over for kriminalitet og ulovlig indvandring på den måde, som ministeren udtrykte det.